চন্দ্রনাথ মন্দির

বাংলাদেশের চট্টগ্রামের উত্তর-পূর্বে চন্দ্রনাথ পাহাড়ের উপরে অবস্থিত চন্দ্রনাথ মন্দির অন্যতম বিখ্যাত শক্তিপীঠ। অপরূপ প্রাকৃতিক সৌন্দর্যের লীলাভূমি চট্টগ্রামের সর্বোচ্চ পাহাড় চূড়ায় অবস্থিত এই মন্দির হিন্দু ধর্মাবলম্বীদের কাছে অত্যন্ত পবিত্র একটি তীর্থস্থান। হিন্দু পুরাণ অনুসারে, এখানে সতী দেবীর ডান হাত (দক্ষিণ হস্ত) পতিত হয়েছিল। পাহাড়ের পাদদেশে দেবী ভবানী এবং চূড়ায় শিব বা চন্দ্রনাথ—এই দুইয়ের উপস্থিতির কারণে স্থানটি শাক্ত এবং শৈব—উভয় সম্প্রদায়ের সাধকদের কাছেই সমানভাবে পূজনীয়। পৌরাণিক উপাখ্যান ও গুরুত্ব সত্য যুগে প্রজাপতি দক্ষের মহাযজ্ঞে দেবাদিদেব মহাদেবকে অপমান করা হলে, দেবী সতী সেই অপমান সহ্য করতে না পেরে যজ্ঞকুণ্ডে আত্মাহুতি দেন। প্রাণহীনা স্ত্রীর শোকে উন্মত্ত মহাদেব সতীর মৃতদেহ কাঁধে নিয়ে বিশ্বব্যাপী তাণ্ডব নৃত্য শুরু করেন। সৃষ্টির ধ্বংস রোধ করতে ভগবান বিষ্ণু তাঁর সুদর্শন চক্র দ্বারা সতীর দেহ খণ্ডিত করেন। এতে দেবী সতীর দেহখন্ডসমূহ ভারতীয় উপমহাদেশের ৫১টি বিভিন্ন স্থানে পতিত হয় এবং এ সকল স্থানসমূহ তীর্থস্থান বা শক্তিপীঠ হিসেবে পরিচিতি পায়। হিন্দু ধর্মাবলম্বীদের বিশ্বাস অনুযায়ী, চন্দ্রনাথ পাহাড়ের এই পবিত্র স্থানে দেবী সতীর দক্ষিণ হস্ত বা ডান হাত পতিত হয়েছিল। পাহাড়ের চূড়ায় অবস্থিত মূল মন্দিরে পৌঁছানোর আগে পাদদেশে বেশ কয়েকটি পবিত্র স্থান রয়েছে, যার মধ্যে অন্যতম হলো 'ব্যাসকুণ্ড'। পৌরাণিক কিংবদন্তি অনুযায়ী, মহামুনি ব্যাসদেব এই কুণ্ডের তীরে বসে অশ্বমেধ যজ্ঞ সম্পন্ন করেছিলেন এবং দীর্ঘকাল ধ্যানমগ্ন ছিলেন। ব্যাসকুণ্ডের পাশেই রয়েছে শতবর্ষী এক প্রাচীন বটবৃক্ষ, যাকে 'অক্ষয় বট' বলা হয়। ভক্তরা চন্দ্রনাথ দর্শনে যাওয়ার আগে ব্যাসকুণ্ডে পুণ্যস্নান সম্পন্ন করেন। ইতিহাস ও নামকরণ রাজমালা অনুসারে প্রায় ৮০০ বছর পূর্বে গৌড়ের বিখ্যাত আদিসুরের বংশধর রাজা বিশ্বম্ভর সমুদ্রপথে চন্দ্রনাথে পৌঁছার চেষ্টা করেন। ত্রিপুরার শাসক ধন মাণিক্য এ মন্দির থেকে শিবের মূর্তি তার রাজ্যে সরিয়ে নেয়ার অপচেষ্টা করে ব্যর্থ হন। ঐতিহাসিক তথ্য থেকে জানা যায়, প্রাচীন নব্যপ্রস্তর যুগে চট্টগ্রামে মানুষের বসবাস শুরু হয়। ষষ্ঠ ও সপ্তম শতাব্দীতে সম্পূর্ণ চট্টগ্রাম অঞ্চল আরাকান রাজ্যের অধীনে ছিল। এর পরের শতাব্দীতে এই অঞ্চলের শাসনভার চলে যায় পাল সম্রাট ধর্মপালের হাতে (৭৭০-৮১০ খ্রি.)। সোনারগাঁও-এর সুলতান ফখরুদ্দীন মুবারক শাহ্ (১৩৩৮-১৩৪৯ খ্রি.) ১৩৪০ খ্রিষ্টাব্দে এ অঞ্চল অধিগ্রহণ করেন। পরবর্তীতে ১৫৩৮ খ্রিষ্টাব্দে বাংলার সুলতানি বংশের শেষ সুলতান গিয়াসউদ্দীন মাহমুদ শাহ সুর বংশের শের শাহ সুরির নিকট পরাজিত হলে এলাকাটি পুনরায় আরাকান রাজ্যের হাতে চলে যায়। পরবর্তীতে পর্তুগিজরাও আরাকানীদের সাথে এই অঞ্চলের শাসনকাজে ভাগ বসায়। প্রায় ১২৮ বছরের রাজত্ব শেষে ১৬৬৬ খ্রিষ্টাব্দে মুঘল সেনাপতি বুজুর্গ উমেদ খান আরাকানী ও পর্তুগিজদের হটিয়ে দিয়ে অঞ্চলটি দখল করে নেন। পরবর্তীতে এটি ব্রিটিশ ইস্ট ইন্ডিয়া কোম্পানির নিয়ন্ত্রণে যায়। ১৯৭১ সালের মুক্তিযুদ্ধের সময় এটি ২ নম্বর সেক্টরের অধীনস্থ একটি রণকৌশলগত এলাকা হিসেবে গুরুত্বপূর্ণ ভূমিকা পালন করে। এই পবিত্র ভূমির নামকরণের পেছনে ভাষাতাত্ত্বিক ও ঐতিহাসিক বিবর্তন রয়েছে। জনশ্রুতি অনুসারে, ত্রেতাযুগে রামচন্দ্রের বনবাসের সময় সীতাদেবী এখানে একটি কুণ্ডে স্নান করেছিলেন, যার ফলে অঞ্চলের নাম ‘সীতাকুণ্ড’ এবং মন্দিরের আদি নাম ‘সীতার কুণ্ড মন্দির’ হিসেবে পরিচিতি পায়। তবে আধুনিক গবেষণায় ধারণা করা হয়, ফারসি শব্দ "শাত-ই-কন্দ" (যার অর্থ পার্বত্য সমুদ্রসৈকত) থেকে কালক্রমে 'সীতাকুণ্ড' শব্দটির উৎপত্তি ঘটেছে। ব্রিটিশ শাসনামলে দাপ্তরিক নথিপত্রে এই নামই স্থায়ীভাবে গৃহীত হয়। শিব চতুর্দশী মেলা এই মন্দিরে প্রতিবছর শিবরাত্রি তথা শিব চতুর্দশী তিথিতে বিশেষ পূজা হয়; এই পূজাকে কেন্দ্র করে সীতাকুণ্ডে বিশাল মেলা হয়। সীতাকুণ্ড চন্দ্রনাথ পাহাড় এলাকা বসবাসকারী হিন্দু ধর্মাবলম্বীরা প্রতি বছর বাংলা ফাল্গুন মাসে (ইংরেজি ফেব্রুয়ারি-মার্চ মাস) বড় ধরনের একটি মেলার আয়োজন করে থাকে, যেটি শিব চতুর্দশী মেলা নামে পরিচিত। এই মেলায় বাংলাদেশ, ভারতসহ পৃথিবীর বিভিন্ন দেশ থেকে অসংখ্য সাধু-সন্ন্যাসী নারী-পুরুষ যোগদান করেন। এই মেলা দোলপূর্ণিমা পর্যন্ত স্থায়ী থাকে। প্রতি বছর পবিত্র এই তীর্থস্থানে ১০-২০ লক্ষাধিক তীর্থযাত্রীর আগমন ঘটে বলে মেলা কমিটির ধারণা। যাতায়াত ব্যবস্থা চন্দ্রনাথ মন্দিরে সড়ক ও রেলপথ—উভয় মাধ্যমেই যাতায়াত করা যায়। ঢাকা থেকে সড়কপথে সরাসরি সীতাকুণ্ড বাজারে যাওয়া যায়। এছাড়া রেলপথে 'ঢাকা মেইল' বা অন্যান্য আন্তঃনগর ট্রেনে সীতাকুণ্ড, ফেনী অথবা চট্টগ্রাম স্টেশনে নেমে সড়কপথে সীতাকুণ্ড বাজারে পৌঁছানো সম্ভব। চট্টগ্রাম শহর থেকে লোকাল বাস বা সিএনজি অটোরিকশার মাধ্যমে সহজেই এই তীর্থস্থানে যাতায়াত করা যায়। চিত্রশালা তথ্যসূত্র বহিঃসংযোগ